**CDS – apríl 2016**

**POSLANIE**

Žijeme veľmi pohnutú dobu . Začíname byť vystrašení  v dôsledku toho, čo sa deje okolo nás v bližšom či vzdialenejšom svete. Akoby svet strácal pôdu pod nohami a tá patrila tým, ktorí nám naháňajú strach, ktorí ohrozujú životy nevinných, obracajú hodnoty sveta naruby, vnášajú rozvrat, chaos, strach, nepokoj... Situácia je o to zložitejšia, že sa nejedná o problémy, ktoré sme vnímali len zopodiaľ, prípadne vkladali do svojich modlitieb v rámci mnohých výziev, zrazu sú tie problémy bezprostredne pri nás.

Ak hrozí nejaká katastrofa, platí obyčajne heslo zachráň sa, kto môžeš. Je toto v záujme zachovania si života aj naša cesta, alebo...?

*Vy ste soľ zeme. ... Vy ste svetlo sveta. ... Nech tak svieti vaše svetlo pred ľuďmi, aby videli vaše dobré skutky a oslavovali vášho Otca, ktorý je na nebesiach* (*Mt* 5, 13 – 16).

Tento krátky text vložil evanjelista do rámca blahoslavenstiev, čiže do rámca projektu života, ktorý ľudí robí naozaj blaženými. Ľudia ako takí sú povolaní byť soľou zeme a svetlom sveta.

*Soľ* je pre život ľudí veľmi užitočná (por. *Lk* 14, 34). Ale ak stratí vlastnosť, že mu dáva chuť, už nie je žiaden prostriedok, ktorý by jej ju vrátil. To isté sa deje s učeníkmi: oni musia splniť podobnú úlohu – majú byť podporovateľmi kvality naozaj evanjeliového života pre tých, uprostred ktorých žijú a pracujú, a len oni to môžu urobiť. Ak sa stanú vnútorne nevernými duchu svojho poslania, už nie sú nanič.

Obraz *svetla* je v Starom zákone a v židovskom náboženstve bežný: podľa *Iz* 42, 6 Izrael, podľa *Iz* 49, 6 Boží služobník je svetlom pohanov. V židovstve Boh, Izrael, zákon, chrám, ale aj niektoré popredné osobnosti sa nazývajú „svetlom“ alebo „lampou“ sveta. Ježiš označuje seba samého ako „svetlo sveta“ (*Jn* 8, 12). Takisto aj učeníci majú byť nositeľmi svetla pre svet, čiže pre ľudstvo – svedectvom celého svojho života.

V skutočnosti máme aj my ako poslaní učeníci vo svojom spôsobe života zodpovednosť nielen voči sebe samým, ale aj voči druhým. V temnom svete, ktorý zabudol na Boha, máme podávať dôkaz, že sme „synmi svetla“ (*Lk* 16, 8), máme otvorene ukazovať svetlo pochádzajúce z toho, že sme učeníkmi, kresťanmi, aby sme *povzbudzovali* ľudí, čiže privádzali ich uctievať toho, „od ktorého, skrze ktorého a pre ktorého je všetko“ (*Rim* 11, 36).

*Dobré skutky* jasne ukazujú, ako sa to má všetko uskutočniť: otvoreným a odvážnym svedectvom svojej viery počas celého svojho života a prostredníctvom svojho apoštolského úsilia. A to nie preto, aby si nás vážili a chválili ľudia (por. *Mt* 6, 1 – 18), ale *aby sme vzdávali chválu Otcovi, ktorý je na nebesiach*.

Text je vynikajúcim úvodom pre múdre a osvietené pochopenie obsahu druhej kapitoly našich pravidiel, ktorá je venovaná práve predstaveniu apoštolského záväzku saleziána spolupracovníka v konkrétnom tkanive jeho rodinného, spoločenského, profesionálneho, kultúrneho, politického, cirkevného a saleziánskeho života. V tomto kontexte plného začlenenia vo svete má uskutočňovať poslanie zamerané na napomáhanie kvalitného ľudského a kresťanského života u všetkých, s ktorými žije a pracuje, a najmä u privilegovaných adresátov svojho apoštolského záväzku: mladých a ľudových vrstiev.

**Svedectvo blahoslavenstiev** (čl. 7) **–** nesie v sebe evanjeliové hodnoty, predložené **všetkým učeníkom Pána Ježiša**

Konštitúcia *Lumen Gentium* slávnostne vyhlásila, že v Cirkvi sú všetci veriaci povolaní na svätosť a pre dokonalú lásku, aj keď rozličnými cestami a v rozdielnych formách života, a že všetkým Kristovým učeníkom boli predložené takzvané „evanjeliové rady“, aj keď ich uskutočňovanie dostáva rôzne vyjadrenia, zodpovedajúce špecifickému povolaniu každého jednotlivca (por. *LG*, 40 – 41).

Práve v tomto (a len v tomto) zmysle tento článok hovorí o blahoslavenstvách a o rôznych evanjeliových radách, nakoľko ich môžu účinne prežívať všetci veriaci laici, ale berie pri tom do úvahy ich schopnosti, odlišné povolania a rôzne životné podmienky, vypovedá teda o tom, ako môžeme evanjeliové hodnoty, vyjadrené blahoslavenstvami, konkrétne prežívať my -„apoštoli vo svete“.

**„Štýl osobného života, charakterizovaný duchom blahoslavenstiev“**

Konštitúcia *Gaudium et Spes* o laikoch hovorí: Je to veľmi dôležité, „... nech v pozemskej činnosti zachovajú správny postup, a verní Kristovi a jeho evanjeliu, nech celý svoj individuálny a spoločenský život nechajú preniknúť duchom blahoslavenstiev, najmä chudoby“ (*GS* 72a).

Je vôbec možné dosiahnuť tento ideál? Určite áno! Nie však spoliehajúc sa výlučne na svoje sily, lež dôverujúc v Božiu pomoc. Koncilový dekrét *Apostolicam actuositatem* tvrdí: „Božia láska (...) robí laikov schopnými naozaj prejavovať ducha blahoslavenstiev vo svojom živote“ (*AA* 4).

PAŽ prijíma tieto dôležité vyhlásenia Druhého vatikánskeho koncilu uistením: „Životný štýl saleziána spolupracovníka, charakterizovaný duchom blahoslavenstiev, zaväzuje ho evanjelizovať kultúru a spoločenský život.“

**„Evanjelizovať kultúru a spoločenský život“ duchom blahoslavenstiev -**toto je to, čo náš už napoly rozvrátený svet od nás potrebuje a očakáva**.**

Koncil robí ďalší krok dopredu a vyzýva všetkých veriacich laikov nielen osvojiť si ducha blahoslavenstiev, a byť poslušnými voči obdivuhodnému pôsobeniu Ducha Svätého, ale tiež vyžarovať ho v prostredí, v ktorom žijú – v prospech všetkých. Toto tvrdenie je v konštitúcii *Lumen Gentium:* laici „všetci spolu a každý podľa svojich možností nech živia svet duchovným ovocím (por. *Gal* 5, 22) a nech v ňom šíria ducha, ktorým sú preniknutí chudobní, tichí a mierumilovní, ktorých Pán vyhlásil v evanjeliu za blahoslavených (por. *Mt* 5,3 - 9)“.

Toto prevrátenie hodnôt sa dá pochopiť iba vo vzťahu ku Kristovi. Blahoslavenstvá bez neho nie sú ničím, pretože len on sám im dáva zmysel, keďže ich dokonale prežíval: „Učte sa odo mňa, lebo som tichý a pokorný srdcom; a nájdete odpočinok pre svoju dušu“ (*Mt* 11, 29). Skutočne, blahoslavenstvá dané na začiatok Ježišovej úvodnej reči podľa *Mt* 5, 3 – 12 ponúkajú ***program kresťanského šťastia***.

Zaradiť ducha blahoslavenstiev do súčasného sveta sa nemôže uskutočniť bez *evanjelizácie* jednotlivých kultúr a spoločenského života. A to so sebou prináša skutočnú obnovu súčasného ľudstva vo všetkých jeho vrstvách.

Apoštolská exhortácia pápeža Pavla VI. *Evangelii nuntiandi*. hovorí: „*Pre Cirkev evanjelizovať* znamená[[1]](#footnote-1) prinášať radostnú zvesť celému ľudstvu, ľudí vnútorne pretvárať a vytvárať z nich nové ľudstvo: ‚Hľa, všetko robím nové.’ Ale nové ľudstvo nie je možné bez nových ľudí, totiž nových skrze krst a život podľa evanjelia. Účelom evanjelizácie je práve dosiahnuť túto vnútornú premenu, a ak treba, nejako ju vyjadriť slovom. Správnejšie by sa to dalo povedať, že Cirkev evanjelizuje vtedy, ak sa snaží obrátiť osobné i kolektívne ľudské svedomie jedine silou a božskou mocou posolstva, ktoré hlása, a ak sa usiluje premeniť aj všetku činnosť, ktorú títo ľudia vykonávajú, spolu s ich životom a prostredím, v ktorom žijú.

Cirkvi nejde len o hlásanie evanjelia v širších zemepisných oblastiach alebo stále rastúcemu počtu obyvateľstva, ale ide jej aj o to, aby slová evanjelia pretvárali zásady, podľa ktorých ľudia posudzujú rozhodujúce hodnoty, predmety, na ktoré sústreďujú všeobecný záujem, spôsob myslenia, pramene, z ktorých čerpajú podnety a vzory ľudského života, ktoré sú v rozpore s Božím slovom a plánom spásy“ (*EN* 18 – 19). Tu ide o hlásanie evanjelia svedectvom života verného Bohu, naplneného Bohom. Nemáme čas na odkladanie našej cesty k svätosti. Zmŕtvychvstalý Vykupiteľ nás vysiela na túto cestu už tu a teraz. Svet našich rodín, spoločenstiev, miest a obcí, štátu, Európy i Blízkeho Východu potrebuje našu svätosť, naše pravdivé svedectvo.

Na zamyslenie:

* Cítim aj ja zodpovednosť za stav spoločnosti, alebo som ju preniesol na tých, ktorých mená som hodil do volebnej urny?
* Aký krok ku svätosti bude odpoveďou dnešnej mojej obnovy?

Spojme sa v modlitbe:

Za pokoj a mier vo svete

1. [↑](#footnote-ref-1)